REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/443-15

4. novembar 2015. godine

B e o g r a d

ZAPISNIK

45. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 4. NOVEMBRA 2015. GODINE

 Sednica je počela u 11.00 časova.

 Sednicom je predsedavao Milutin Mrkonjić, predsednik Odbora.

 Sednici su prisustvovali članovi Odbora: Zoran Bojanić, Milan Kovačević, Jovan Marković, Zoran Milekić, Suzana Spasojević i Vučeta Tošković.

 Sednici su prisustvovali zamenici članova Odbora: Dragan Aleksić (zamenik Katarine Rakić), Radmilo Kostić (zamenik Saše Mirkovića), Olivera Pešić (zamenik Jovice Jevtića) i Momo Čolaković (zamenik Konstantina Arsenovića).

 Sednici nisu prisustvovali članovi Odbora: Branka Bošnjak, Dragan Jovanović, Mujo Muković, dr Vladimir Orlić, Goran Ćirić i Slobodan Homen, niti njegovi zamenici.

 Sednici su prisustvovali iz Ministarstva trgovine, turizma i telekomunikacija: Tatjana Matić, državni sekretar, Sava Savić, pomoćnik ministra, Marija Vučinić, načelnik i Nebojiša Vasiljević, viši savetnik.

 Odbor je jednoglasno, u skladu sa predlogom predsednika Odbora, usvojio sledeći:

**D n e v n i r e d**

1. Razmatranje Izveštaja o radu Ministarstva trgovine, turizma i telekomunikacija za period 01.07.2015. godine do 30.09.2015. godine (broj 02-2745/15 od 27.10.2015.godine).

Pre prelaska na razmatranje utvrđenog dnevnog reda usvojen je: Zapisnik 42. sednice Odbora održane 1.10.2015. godine, Zapisnik 43. sednice Odbora održane 9.10.2015. godine i Zapisnik 44. sednice Odbora održane 15.10.2015. godine.

Prva tačka dnevnog reda - **Razmatranje Izveštaja o radu Ministarstva trgovine, turizma i telekomunikacija za period 01.07.2015.godine do 30.09.2015.godine**

 U uvodnom izlaganju Tatjana Matić, državni sekretar, je istakla da su u navedenom periodu, nakon uspešno okončanog procesa digitalizacije i završetka jednog od kapitalnih projekata koje je ovo ministarstvo imalo u poslednjih godinu dana, usledile brojne aktivnosti koje se odnose na dalje korišćenje frekvencija koje su procesom digitalizacije oslobođene. Najvažniji rezultat ovog procesa bilo je oslobađanje spektra na 800 MHz, koji ima veliku tržišnu vrednost i za kojim među mobilnim operaterima vlada veliko interesovanje. Nakon završetka procesa digitalizacije započet je rad na Pravilniku o minimalnim uslovima za izdavanje pojedinačnih dozvola za korišćenje radiofrekvencija, čijim donošenjem je omogućeno da se zvanično krene u aukciju spektra. Očekuje se da će se aukcija završiti krajem novembra i da će spektar na 800 MHz biti prodat. Početna cena definisana ovim Pravilnikom je 35 miliona evra po frekvencijskom bloku, u pitanju su 3 mobilna operatera, koja će učestvovati, a očekuje se da će država prihodovati minimum 105 miliona evra. Pored navedenog, ukazano je i na uspešnu prodaju spektar na 1800 MHz, početkom godine, od koje je država prihodovala 21 milion evra, tako da se na kraju godine očekuje bilans od preko 130 miliona evra ukupno prihodovanih od prodaje frekvencija.

 Pored navedenih aktivnosti doneta je i Uredba o podsticajnim sredstvima koja se odnose na *startup* kredite za finansiranje privrednih subjekata u oblasti informaciono-komunikacionih tehnologija, kojom je omogućena pomoć privatnim malim i srednjim preduzećima i kompanijama koje se bave IT-em kako bi pospešile razvoj i kako bi što intenzivnije konkurisale na tržištu. Završetak konkursa, koji je u toku, očekuje se do kraja meseca. Ministarstvo je Uredbu realizovalo u saradnji sa Fondom za razvoj Republike Srbije, koji je zadužen da proverava bonitete svih firmi koje se jave na ovaj konkurs. U prvom krugu Fond odlučuje koje firme mogu finansijski da odgovore ovim zahtevima, a u drugom krugu Komisija, koja se sastoji od eminentnih profesora sa Elektrotehničkog fakulteta, predstavnika Privredne komore i Ministarstva, doneće odluku čiji projekti će biti finansirani primenom ove uredbe.

Na kraju izlaganja, predstavnik Ministarstva je istakla potrebu donošenja Zakona o informacionoj bezbednosti u skladu sa sa zakonskom regulativom EU, i istakla da je to jedna velika oblast koja kod nas nije uređena, da je materija kompleksna, da obuhvata ne samo resor telekomunikacija, već i Ministarstvo odbrane, Ministarstvo unutrašnjih poslova, Ministarstvo pravde, Bezbednosno informativnu agenciju i Ministarstvo državne uprave i lokalne samouprave. Nacrt zakona je pripremljen, određene primedbe su usvojene i očekuje se njegov ulazak u skupštinsku proceduru. Posebno je naglašeno da su u ovim zakonom predviđene nove nadležnosti i novi institucionalni organi u sastavu određenih ministarstava.

 U nastavku sednice, Nebojša Vasiljević, viši savetnik u Ministarstvu, obrazložio je razloge za donošenje navedenog zakona. Ukazano je da se ovim zakonom prvi put sistemski uređuje pitanje informacione bezbednosti u Republici Srbiji. Posebno je naglašena važnost utvrđivanja odgovornosti za one koji imaju informacione sisteme, a obavljaju poslove od posebnog značaja, kao i da se ovim zakonom precizira na koga se to odnosi. Imajući u vidu da bi bili podložni inspekcijskom nadzoru stvara se i potreba za otvaranjem nekih novih organizacionih jedinica kako bi se sistemski uredio nadzor. Predviđeno je da se unutar već postojećih organa uspostave određene nove organizacione jedinice, eventualno organi kako bi se sistem minimalno opteretio novim institucijama. S druge strane, pored te glavne uloge odgovornosti onih koji imaju navedene informacione sisteme i nadležnog organa koji to nadzire, postoji uloga tzv. CERTA koji treba da bude prema Nacrtu zakona u RATEL u i koji bi prikupljao sa svih strana informacije o mogućim incidentima, razmenjivao savete, primedbe i dr. Takođe, zakon predviđa i novo Telo za koordinaciju, gde će postojeće institucije obavljati više od koordinacije po pitanju delovanja i planiranja aktivnosti, a određene su i posebne nadležnosti Ministarstva odbrane koje se odnose na kriptozaštitu i zaštitu od kompromitujećeg elektromagnetnog zračenja (generalno pitanje kriptozaštite).

 Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period 01.07.2015.godine do 30.09.2015.godine i odlučio, jednoglasno, da ga prihvati.

**\***

**\* \***

Na sednici je vođen tonski zapis.

 Sednica je zaključena u 11.30 časova.

 SEKRETAR ODBORA PREDSEDNIK ODBORA

 Biljana Ilić Milutin Mrkonjić